b'\n_START_ARTICLE_\nKarelija\n_START_SECTION_\nPad\xc4\x97tis\n_START_PARAGRAPH_\nKarelija yra \xc5\xa0iaur\xc4\x97s Europoje tarp Baltijos ir Baltosios j\xc5\xabr\xc5\xb3. \xc5\xa0iaur\xc4\x97s piet\xc5\xb3 kryptimi Karelija yra tap 60 laipsni\xc5\xb3 platumos ir poliarinio rato. \xc5\xa0iaur\xc4\x97je ribojasi su Laplandija (ribos tarp \xc5\xa1i\xc5\xb3 kra\xc5\xa1t\xc5\xb3 neai\xc5\xa1kios ir nuolat kito). Rytuose Karelija ribojasi su Balt\xc4\x85ja j\xc5\xabra ir Onegos e\xc5\xbeeru (ir u\xc5\xbe Onegos e\xc5\xbeero esan\xc4\x8dia Vepsija, Kijevo Rusijoje \xc5\xbeinoma kaip Zavolo\xc4\x8dj\xc4\x97), pietuose su Suomijos \xc4\xaflanka ir Ladogos e\xc5\xbeeru, kur Karelijos s\xc4\x85smauka susisiekia su pelkingomis \xc5\xbeemumomis\xc2\xa0\xe2\x80\x93 Ingrija. Vakaruose Karelija pereina \xc4\xaf Suomijos Savonijos ir Kain\xc5\xab regionus. Bendras Karelijos plotas yra apie 200 000 kv.km.\n_START_SECTION_\nPrie\xc5\xa1istor\xc4\x97\n_START_PARAGRAPH_\nNuo seniausi\xc5\xb3 laik\xc5\xb3 istorin\xc4\x97s Karelijos teritorija buvo apgyvendinta finougr\xc5\xb3 gen\xc4\x8di\xc5\xb3, tarp kuri\xc5\xb3 pereinamuoju \xc4\xaf feodalizm\xc4\x85 laikotarpiu kristalizavosi korelai, lapiai, vepsai (livikai, liudikai) ir kt._NEWLINE_VI a. pirm\xc4\x85 kart\xc4\x85 paminima Karelijos teritorijos gentis livikai (istorikas Jordanas), o korelai pirm\xc4\x85 kart\xc4\x85 pamin\xc4\x97ti VII a. (Saksas Gramatikas). Liudikai vokie\xc4\x8di\xc5\xb3 metra\xc5\xa1\xc4\x8diuose minimi IX a., o 921\xc2\xa0m. juos (kaip luud-aana) mini arab\xc5\xb3 keliautojas Achmedas ibn Fadlanas.\n_START_SECTION_\nNovgorodo \xc5\xbeem\xc4\x97je\n_START_PARAGRAPH_\nNovgorodo respublika ir \xc5\xa0vedijos karalyst\xc4\x97 buvo dvi valstyb\xc4\x97s, kurios nuo X a. rei\xc5\xa1k\xc4\x97 interesus \xc4\xaf Baltijos fin\xc5\xb3 gyvenamus regionus. 1042\xc2\xa0m. \xc5\xa1ios dvi valstyb\xc4\x97s pirm\xc4\x85 kart\xc4\x85 pasidalijo \xc4\xaftakos sferomis teritorijose, kurios ap\xc4\x97m\xc4\x97 sumi\xc5\xb3, hemi\xc5\xb3, savo, korel\xc5\xb3, vesi\xc5\xb3, ingr\xc5\xb3, lapi\xc5\xb3 \xc5\xbeemes. Po \xc5\xa1io pasidalinimo korel\xc5\xb3 teritorijos atiteko \xc4\xaf Novgorodo \xc4\xaftakos sfer\xc4\x85 ir 1227\xc2\xa0m. korelai buvo apkrik\xc5\xa1tyti\xc2\xa0\xe2\x80\x93 tapo provoslavais. _NEWLINE_XIII a. pabaigoje konkurencija tarp \xc5\xa0vedijos ir Naugardo d\xc4\x97l Karelijos v\xc4\x97l sustipr\xc4\x97jo. Tre\xc4\x8diojo \xc5\xa1ved\xc5\xb3 kry\xc5\xbeiaus \xc5\xbeygio metu (1293-1295 m.) Torkelio Knutsono vadovaujami \xc5\xa1vedai u\xc5\xbe\xc4\x97m\xc4\x97 vakarin\xc4\x99 Karelijos dal\xc4\xaf ir pastat\xc4\x97 Vyborgo tvirtov\xc4\x99. 1323\xc2\xa0m., po 30 met\xc5\xb3 trukusi\xc5\xb3 kar\xc5\xb3, Tikrojoje Karelijoje, tarp Novgorodo ir \xc5\xa0vedijos buvo sudaryta \xe2\x80\x9eam\xc5\xbeinoji\xe2\x80\x9c Orechovo taika, kuria sumi\xc5\xb3, hemi\xc5\xb3 ir savo \xc5\xbeem\xc4\x97s atiteko \xc5\xa0vedijai (dabar sudaro pietin\xc4\x99 Suomij\xc4\x85), o kitos \xc5\xbeem\xc4\x97s\xc2\xa0\xe2\x80\x93 Novgorodui. Tikroji Karelija irgi buvo padalinta tarp Novgorodo ir \xc5\xa0vedijos, pastarajai atiduodant Vipuri._NEWLINE_Po \xc5\xa1ios taikos prie Karelijos kunigaik\xc5\xa1tyst\xc4\x97s prijungtos mil\xc5\xbeini\xc5\xa1kos teritorijos ir vietos gen\xc4\x8di\xc5\xb3 pagrindu \xc4\x97m\xc4\x97 formuotis karel\xc5\xb3 tautyb\xc4\x97 bei kalba, taip pat Karelijos subregionai. Tuometin\xc4\x97 Karelija vald\xc4\x97 ir dabartin\xc4\x99 Suomijos vidurin\xc4\x99 dal\xc4\xaf (Ostrobotnij\xc4\x85), taip pat lapi\xc5\xb3 gyvenam\xc4\x85 Laplandij\xc4\x85 (dab. Murmansko sritis, \xc5\xa1iaurin\xc4\x97s Suomija, \xc5\xa0vedija ir Norvegija). D\xc4\x97l pastarosios sien\xc5\xb3 1326\xc2\xa0m. sudaryta sutartis tarp Norvegijos ir Novgorodo._NEWLINE_Ta\xc4\x8diau tuo pa\xc4\x8diu \xc5\xa1ia sutartimi kunigaik\xc5\xa1tyst\xc4\x97 buvo prijungta prie Novgorodo respublikos kaip jos vasal\xc4\x97, ir \xc4\x8dia buvo skiriami vietininkai, tur\xc4\x97j\xc4\x99 pakeisti vietos kunigaik\xc5\xa1t\xc4\xaf (valit\xc4\x85)._NEWLINE_Paskutin\xc4\xaf kart\xc4\x85 korelai band\xc4\x97 atkurti savo valstybingum\xc4\x85 per 1337\xe2\x80\x931338\xc2\xa0m. sukilim\xc4\x85, kuomet, pasitelk\xc4\x99 \xc5\xa0vedijos pagalb\xc4\x85, sumu\xc5\xa1\xc4\x97 Novgorodo vietininkus (tuo metu jais buvo skiriami gediminai\xc4\x8diai: vald\xc4\x97 lietuvi\xc5\xb3 kilm\xc4\x97s Narimantas), o v\xc4\x97liau patys u\xc5\xbepuol\xc4\x97 \xc5\xa1vedus ir band\xc4\x97 paimti Vipuri. Ta\xc4\x8diau sostin\xc4\x97je Korele kil\xc4\x99s sukilimas \xc5\xa1iuos bandymus su\xc5\xbelugd\xc4\x97, ir Karelijos kunigaik\xc5\xa1tyst\xc4\x97 liko Novgorodo vald\xc5\xbeioje. Be to, buvo panaikintas jos teritorinis vientisumas: Karelija padalinta tarp vod\xc5\xb3 ir Paoneg\xc4\x97s piatin\xc5\xb3._NEWLINE_Nepaisant to, Karelijos kunigaik\xc5\xa1tyst\xc4\x97 neformaliai i\xc5\xa1liko dar 200 met\xc5\xb3, jos gyventojai pripa\xc5\xbeino dinastini\xc5\xb3 valit\xc5\xb3 (priklausiusi\xc5\xb3 Gediminai\xc4\x8diams) vald\xc5\xbei\xc4\x85.\n_START_SECTION_\nKarelijos \xc5\xbeem\xc4\x97\n_START_PARAGRAPH_\nNuo XIV a. vidurio Karelijos kunigaik\xc5\xa1tyst\xc4\x97 i\xc5\xa1gyveno ilg\xc4\x85 nuosilpio laikotarp\xc4\xaf. Pirmiausia jos vakarin\xc4\x97se teritorijose \xc4\xafsigal\xc4\x97jo \xc5\xa0vedija: ji neteko dabartin\xc4\x97s vidurio ir \xc5\xa1iaur\xc4\x97s Suomijos. 1411\xc2\xa0m. \xc5\xa1vedai sugriov\xc4\x97 vien\xc4\x85 svarbiausi\xc5\xb3 Tikrosios Karelijos miest\xc5\xb3\xc2\xa0\xe2\x80\x93 Tiversk\xc4\x85._NEWLINE_1478\xc2\xa0m. Novgorodo \xc5\xbeem\xc4\x97 kartu su Karelijos kunigaik\xc5\xa1tyste atiteko Maskvai. Po to kunigaik\xc5\xa1tyst\xc4\x97s reik\xc5\xa1m\xc4\x97 sumenko, i\xc5\xa1nyko kunigaik\xc5\xa1\xc4\x8di\xc5\xb3 dinastija, i\xc5\xa1 kurios susiformavo vietin\xc4\x97 bajorija. Administraci\xc5\xa1kai kunigaik\xc5\xa1tyst\xc4\x97 priklaus\xc4\x97 Novgorodo \xc5\xbeemei, nors kartais b\xc5\xabdavo neoficialiai minima kaip Karelijos \xc5\xbeem\xc4\x97.'